Pigen fra Tøndersagen har fået en turbulent start på livet, men alligevel er hun optimistisk.

De sidste mange år har pigen fra Tøndersagen, Zandra Berthelsen, levet en turbulent tilværelse.

Sådan har det også været de seneste uger, hvor der er sket en del ændringer i hendes liv.

Først og fremmest er hun praktiserende muslim. Så når hun i november - kort før tv-programmerne om hendes liv bliver sendt - skal fortælle om livet i dag, så fremstår Zandra Berthelsen som en troende muslim med tørklæde og muslimsk klædedragt.

- Det kan godt være, at der er nogle, der synes, det er underligt. Men det er der ikke noget at gøre ved. Det er min tro, og den er jeg stolt af, siger Zandra Berthelsen.

Islam har givet Zandra struktur i livet

Hun fortæller, at hun er begyndt at komme i en moské og til daglig breder et bedetæppe ud ved siden af sin seng for at bede sine bønner.

Sådan gjorde vi Station 2 kom i februar i kontakt med Zandra Berthelsen, som nu for første gang står frem på tv og fortæller om sin fortid og om det sit liv i dag. Station 2 har fulgt hende et halvt år med kamera og imens været i kontakt med flere af hendes behandlere, som respekterer hendes beslutning om at stå frem og vurderer, at hun trods sin belastede fortid er stærk nok til at håndtere de reaktioner, der måtte komme. Programmet bygger på research i sagsakter og aktindsigter samt talrige interviews med hende selv, centrale kilder i sagen og personer er tæt på hende i dag og dengang misbruget fandt sted.

- Faktisk er det lidt over et år siden, jeg konverterede til islam. Men tidligere var jeg ikke 100 procent sikker på, at det var den vej, jeg skulle gå. Det er jeg nu. Derfor har jeg besluttet mig for at gå tildækket.

For første gang står Zandra Berthelsen fra Tøndersagen frem med navn og ansigt

Nu har vi jo fulgt dig i over et halvt år, og der har du ikke snakket om islam. Tværtimod har du levet efter almindelige danske normer. Så hvorfor er du nu begyndt at gå med tørklæde?

- Det er en beslutning, som jeg føler er rigtig god for mig. Det lyder måske som en kliché, men jeg føler mig tættere på Allah, hvis man kan sige det på den måde.

Hvordan, tror du, det hænger sammen med, at du som barn blev udsat for seksuelt misbrug?

- Med det liv jeg har levet, har jeg brug for et liv med struktur. Og det får jeg gennem islam. Her får jeg også noget at leve op til og noget at lever efter. Det hjælper mig på rigtig mange måder, og det styrker min identitet. Jeg føler mig mere sikker på mig selv.

"Jeg har det rimelig godt nu"

I starten af november er Zandra Berthelsen flyttet fra det opholdssted for psykisk sårbare, hvor hun har boet, siden hun i april blev udskrevet fra psykiatrisk hospital.

I stedet er hun flyttet hjem til sin et-værelses lejlighed, hvor hun har fået selskab af en kat med fem killinger.

- Jeg har det rimelig godt lige nu. Jeg er glad for at være væk fra opholdsstedet. Jeg har i lang tid ikke rørt hårde stoffer. Og nu skal jeg bare lære at stå på egne ben, siger hun.

Zandra Berthelsen blev kendt som "Tønderpigen". Nu fortæller hun selv sin historie.

Til gengæld går det ikke helt godt med skolen. I august begyndte hun på andet år på HF.

- Jeg føler mig ikke godt tilpas i klassen. Så nu overvejer jeg at tage en del af studiet som selvstudie.

Nogle gange kan mit liv ændre sig fra time til time. Det kan godt være hårdt. Men sådan er det altså at være mig, og jeg tror det handler meget om det, jeg oplevede som barn. Zandra Berthelsen

Livet kan ændre sig fra time til time

I dokumentarprogrammerne fortæller du, at det betyder meget for dig at få en studentereksamen. Hvordan ser du på det nu?

- Jeg håber da stadig, det lykkes. Men hvis jeg ikke kan klare at gøre det færdigt på én gang, så er det også okay. Hellere små skridt i den rigtige retning, end at hele læsset vælter på én gang, fordi jeg presser mig selv for hårdt.

På den måde er der sket meget i Zandra Berthelsens liv, siden Station 2 i begyndelsen af oktober lavede de sidste optagelser til tv-programmerne om hendes liv. Og sådan har det været mange gange før.

For første gang står Zandra Berthelsen frem med navn og ansigt.

- Nogle gange kan mit liv ændre sig fra time til time. Det kan godt være hårdt. Jeg savner på mange måder en mere stabil tilværelse. Men sådan er det altså at være mig, og jeg tror det handler meget om det, jeg oplevede som barn. På en måde kan man måske sige, at det er en naturlig reaktion på en totalt fucked up barndom, siger Zandra Berthelsen.

Nedenfor kan du se, hvordan det er gået Zandra Berthelsen siden den sidste dom i Tøndersagen faldt: